ถึงแก่นสำรับไทย เจนจัดในรสวัตถุดิบ ณ อาหาร (R.HAAN) ร้านอาหารไทยที่นำบริบทไทยๆ มาใส่ในทุกอณู
ความสมดุลในรสอาหารคืออัตลักษณ์ของอาหารไทย ซึ่งเกิดจากการผสานรสชาติวัตถุดิบหลากรสภายในจานเดียว เปรี้ยว เผ็ด หวาน มัน เค็ม มีรสขม ฝาด ซ่า สอดแทรกนอกจากรสชาติอันปัจเจกที่ส่งให้อาหารไทยน่าหลงใหล ถ้วยโถโอชามและการจัดสำรับยังเป็นศาสตร์แห่งศิลป์ที่คนปรุงทุกคนพึงมี จะทำอย่างไรให้รสชาติระหว่างจานสมดุลเป็นท่วงทำนองของรสชาติที่กลมกล่อม ส่งเสริมให้โดดเด่นมากกว่าตัดล้าง การปรุงอาหารไทยให้อร่อยจึงไม่ใช่เรื่องง่ายThe Vibeลึกเข้าไปในซอยทองหล่อ 9 บ้านสีขาวกระจ่างทรงไทยประยุกต์วางตัวโดดเด่นอยู่ริมทาง อาหาร (R.HAAN) ร้านอาหารไทยแท้แบบไฟน์ไดนิ่งใหม่ล่าสุดในย่านทองหล่อ ภายใต้การนำของ เชฟชุมพล แจ้งไพร และต๊อด-ปิติ ภิรมย์ภักดี ที่ร่วมกันนำเสนออาหารไทยในบริบทใหม่ ทั้งคงไว้ซึ่งความดั้งเดิมในสิ่งที่ควรดั้งเดิม และเพิ่มเติม ปรับปรุงในส่วนที่น่าสร้างสรรค์เชฟชุมพล บริเวณห้องรับรอง และส่วนห้องอาหารกลิ่นอายแบบไทยๆ มีให้สัมผัสได้ทุกอณู ตั้งแต่ตัวร้านซึ่งเป็นแบบไทยร่วมสมัย ใช้โทนสีขาวเพื่อความรู้สึกสะอาดและสว่าง เฟอร์นิเจอร์ส่วนใหญ่ทำจากไม้ แทรกด้วยแสงไฟโทนอบอุ่นทั่วบริเวณ เพิ่มบรรยากาศผ่อนคลายเป็นกันเอง ไม่รู้สึกอึดอัดมากพิธีราวกับร้านไฟน์ไดนิ่งจานยุโรป ผนังกำแพงประดับดอกไม้ไทย และภาพจิตรกรรมลวดลายไทยแท้ ห้องแบบไพรเวตภายในแบ่งพื้นที่ออกเป็น 3 ส่วน หลังประตูบานเขื่องมีทางเดินสู่ส่วนต้อนรับ โซฟาสีอ่อนตั้งเรียงรายเชิญชวนให้ผ่อนคลายอิริยาบถก่อนมื้ออาหาร หรือสั่งค็อกเทลมาจิบแกล้มบทสนทนาก็ได้ ทางซ้ายเป็นอาณาเขตโต๊ะนั่ง มีบันไดคั่นพื้นที่ต่างระดับแบ่งขอบเขตชัดเจน สามารถรองรับได้ตั้งแต่ 2-8 ท่านต่อโต๊ะ ใครที่มาเป็นหมู่คณะ ถ้าอยากได้ห้องแบบส่วนตัว ทางร้านก็มีให้บริการอยู่ทางขวา เป็นห้องกระจกมองเห็นสวนเขียวขจีThe Chefพ่อครัวหัวป่าก์ที่รับผิดชอบดูแลจานอาหารทั้งหมด คือ เชฟชุมพล แจ้งไพร เชฟกระทะเหล็กมากฝีมือ ผู้เป็นทั้งเจ้าของร้านและดำรงตำแหน่งเป็นหัวหน้าพ่อครัวประจำร้าน ทั้งยังคร่ำหวอดในวงการอาหารไทยมานานกว่า 30 ปี ตั้งแต่ครัวร้านสงวนศรีอันเป็นสถานฝึกปรือฝีมือตั้งแต่ครั้งยังเด็ก ก่อนออกตระเวนทำงานร้านอาหารไทยในต่างประเทศตั้งแต่อายุ 18 จนสร้างชื่อเสียงและได้รับการยอมรับในระดับสากล ปัจจุบันนอกจากเป็นเฮดเชฟที่ร้านอาหารแล้ว ยังเปิดโรงเรียนสอนทำอาหารและเป็นที่ปรึกษาให้แก่ร้านอาหารและโรงแรมชื่อดังต่างๆ มากมายThe Dishแค่ชื่อเชฟชุมพลก็การันตีได้แล้วว่าอาหารที่เสิร์ฟต้องไม่ธรรมดา ด้วยความเชี่ยวชาญด้านอาหารไทยโดยเฉพาะ ทุกเมนูที่เสิร์ฟจึงมั่นใจได้ว่าถูกปรุงขึ้นอย่างพิถีพิถัน เสิร์ฟแบบไฟน์ไดนิ่งแบ่งออกเป็นสำรับเอก โท ตรี ให้เลือกชิม สำรับเอก (2612 บาท) รสโอชาอย่างชาววัง ด้วยเนื้อปูม้าบางตะบูนหลนชิ้นโต ตัดด้วยต้มยำกุ้งแม่น้ำจัดจ้านกำลังดี สำรับโท (2412 บาท) จิตวิญญาณบ้านไร่ หอมกลิ่นครัวไทยเคล้ามาจากแกงคั่วปลาป่นใบชะพลู เคล้างบปลาหมอนาย่างถ่านยวนใจ สำรับตรี (2212 บาท) รสร้อนแรงให้ถวิลหา ลิ้มรสน้ำพริกมะขามอ่อน สัมผัสกลิ่นหอมยี่หร่ามัสมั่นน่องไก่ โหมไฟให้แรงด้วยต้มแซ่บซูเปอร์ไก่บ้าน(ซ้าย) ขนมครกครีมต้มข่าไข่คาเวียร์ (ขวา) ชุดอาหารว่าง 3 เมนูทุกเมนูที่ปรุงขึ้นในขอบรั้วอาหาร ใช้วัตถุดิบและเครื่องปรุงจากทั่วภูมิภาคในประเทศไทย ปลาอินทรีเค็มจากตากใบ หอมกระเทียมจากจังหวัดศรีสะเกษ ข้าวหอมคุณภาพจากเชียงราย เป็นอาทิ THE STANDARD ได้ลองชิมสำรับเอก ในคอร์สมีทั้งหมด 18 รายการ และอีก 1 รายการพิเศษ ซึ่งจะเปลี่ยนทุกวันแล้วแต่วัตถุดิบ จานเรียกน้ำย่อย เริ่มต้นที่ ขนมครกครีมต้มข่าไข่คาเวียร์ ขนมครกไทยแท้สอดใส่ครีมต้มข่า โปะด้วยไข่คาเวียร์จากโครงการหลวง รสชาติหอมหวานมัน มีรสเปรี้ยวสอดแทรกอยู่เล็กๆ ตามติดด้วยชุดอาหารว่าง เสิร์ฟพร้อมกัน 3 เมนู ได้แก่ ขนมจีนน้ำพริกคุณทวดสงวนศรี หมี่กรอบไทยชาววัง และทอดมันปลากรายปากน้ำโพ(บน) ไข่มดแดงต้นมะม่วงผักหวานป่าหมกขี้เถ้า (ล่าง) ต้มยำกุ้งเสิร์ฟแบบอาหารสไตล์โมเลคูลาร์สำรับหลักจัดมาเป็นชุด เสิร์ฟให้กินเป็นคู่ตามลักษณะการกินร่วมกันของคนไทย เมนูเด่นๆ ได้แก่ ไข่มดแดงต้นมะม่วงผักหวานป่าหมกขี้เถ้า ที่ใช้กรรมวิธีการปรุงตามหลักดั้งเดิม หลนปูม้าปากน้ำบางตะบูน กรรเชียงปูสดหวานนำมาหลนในน้ำกะทิหอมมัน ผัดพริกขิงปลากะพงบางปะกง จานนี้เนื้อปลาสดชิ้นอวบเบ้งในซอสผัดพริกขิงกินคู่กับข้าวสวยอร่อยเหาะ และจานสุดท้าย แกงเขียวหวานพริกขี้หนูสวนปิติ กับโคขุนไทยกำแพงแสน เนื้อเปื่อยยุ่ยเคี้ยวง่าย เข้าถึงรสเครื่องแกง(บน) ไข่มดแดงต้นมะม่วงผักหวานป่าหมกขี้เถ้า (กลาง) แกงเขียวหวานพริกขี้หนูสวนปิติ กับโคขุนไทยกำแพงแสน (ล่าง) ข้าวเหนียวมะม่วงกับไอศกรีมกะทิสดส่วนของหวานมีให้กิน 2 แบบ เป็นของหวานสำรับ ซึ่งได้แก่ ข้าวเหนียวมะม่วงไอศกรีมกะทิสด มะกรูดลอยแก้ว และผลไม้ไทย อีกชนิดเป็นขนมไทยชาววัง เสิร์ฟขนมไทยพอดีคำ 4 อย่าง ได้แก่ ดาราทอง ลูกชุบ กลีบลำดวน และฝอยทองมะกรูดลอยแก้ว และมะปรางริ้วWhat You Should Knowอาหาร (R.HAAN) Address: 131 ถนนสุขุมวิท 55 ทองหล่อซอย 9 คลองเตยเหนือ วัฒนา กรุงเทพฯOpen: 17.00-22.00 น.Budget: เริ่มต้นที่ 2212 (สำรับตรี) 2412 (สำรับโท) และ 2612 (สำรับเอก)Telephone: 09 5141 5524 0 2059 0433 4Page: www.facebook.com/RHAANThaiWebsite: www.r-haan.comMap:
อาหาร (R.HAAN) ร้านอาหารไทยแท้แบบไฟน์ไดนิ่งใหม่ล่าสุดในย่านทองหล่อ ภายใต้การนำของ เชฟชุมพล แจ้งไพร และคุณต๊อด-ปิติ ภิรมย์ภักดี ที่ร่วมกันนำเสนออาหารไทยในบริบทใหม่ ทั้งคงไว้ซึ่งความดั้งเดิมในสิ่งที่ควรดั้งเดิม และเพิ่มเติมปรับปรุงในส่วนที่น่าสร้างสรรค์แบ่งสำรับให้เลือกกินเป็นเอก โท ตรี ให้เลือกชิม สำรับเอก รสโอชาอย่างชาววัง สำรับโท จิตวิญญาณบ้านไร่ สำรับตรี รสร้อนแรงให้ถวิลหา 